CELEX: 32020R2226
Language: bg
Date: 2020-12-23 00:00:00
Title: Регламент (ЕС) 2020/2226 на Европейския парламент и на Съвета от 23 декември 2020 година относно някои аспекти на авиационната безопасност с оглед на изтичането на преходния период, предвиден в Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия (текст от значение за ЕИП)

28.12.2020   
               
               
                  BG
               
               
                  Официален вестник на Европейския съюз
               
               
                  L 437/97
               
            
         РЕГЛАМЕНТ (ЕС) 2020/2226 НА ЕВРОПЕЙСКИЯ ПАРЛАМЕНТ И НА СЪВЕТА
         от 23 декември 2020 година
         относно някои аспекти на авиационната безопасност с оглед на изтичането на преходния период, предвиден в Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия
         (текст от значение за ЕИП)
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 100, параграф 2 от него,
         като взеха предвид предложението на Европейската комисия,
         след предаване на проекта на законодателния акт на националните парламенти,
         след консултация с Европейския икономически и социален комитет,
         след консултация с Комитета на регионите,
         в съответствие с обикновената законодателна процедура (1),
         като имат предвид, че:
         
                     (1)
                  
                  
                     Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (2) (наричано по-нататък „Споразумението за оттегляне“) бе сключено с Решение (ЕС) 2020/135 на Съвета (3) и влезе в сила на 1 февруари 2020 г. Преходният период, предвиден в член 126 от Споразумението за оттегляне (наричан по-нататък „преходният период“), по време на който правото на Съюза продължава да се прилага спрямо и в Обединеното кралство Великобритания и Северна Ирландия (Обединеното кралство) в съответствие с член 127 от Споразумениeто за оттегляне, изтича на 31 декември 2020 г.
                  
               
                     (2)
                  
                  
                     Главната цел на Регламент (ЕС) 2018/1139 на Европейския парламент и на Съвета (4) е да се изгради и поддържа високо и еднакво равнище на авиационна безопасност в Съюза. За тази цел е създадена система от сертификати за различните въздухоплавателни дейности, с цел постигане на изискваното равнище на безопасност и осигуряване на възможност за осъществяване на необходимите проверки и взаимното приемане на издадените сертификати.
                  
               
                     (3)
                  
                  
                     В областта на авиационната безопасност последиците от изтичането на преходния период по отношение на сертификатите и одобренията, при липсата на споразумение, уреждащо новите отношения между Съюза и Обединеното кралство във връзка с авиационната безопасност, могат да бъдат преодолени от редица заинтересовани лица посредством различни мерки. Тези мерки включват преминаването към орган по гражданското въздухоплаване на една от държавите членки и подаването на заявление – преди изтичането на преходния период – за сертификат, издаден от Агенцията за авиационна безопасност на Европейския съюз (наричана по-нататък „Агенцията“), считано от от деня, следващ края на преходния период.
                  
               
                     (4)
                  
                  
                     За някои сертификати обаче трябва да бъдат въведени специални мерки за преодоляване на последиците от изтичането на преходния период. Това в частност важи за сертификатите за проекти, които са издадени преди изтичането на преходния период от Агенцията в полза на проектантски организации с основно място на стопанска дейност в Обединеното кралство или от такива проектантски организации, одобрени от Агенцията. До посочената дата Агенцията изпълняваше от името на Обединеното кралство функциите и задачите на държавата на проектиране съгласно Конвенцията за международното гражданско въздухоплаване и приложенията към нея, както е предвидено в член 77, параграф 1 от Регламент (ЕС) 2018/1139. След изтичането на преходния период функциите и задачите на държавата на проектиране по отношение на Обединеното кралство ще бъдат поети от Органа по гражданското въздухоплаване на Обединеното кралство. За да се справи с тази промяна, Обединеното кралство е приело законодателни разпоредби, по силата на които сертификатите за проекти, издадени преди преходния период, да бъдат смятани за издадени съгласно законите на Обединеното кралство, считано от края на преходния период.
                  
               
                     (5)
                  
                  
                     От страна на Съюза са необходими специални мерки, за да се гарантира, че по отношение на въздухоплавателните средства, регистрирани в Съюза, проектите, за които се отнасят такива сертификати за проекти, продължават да бъдат обхванати от сертификати за проекти, уредени от Регламент (ЕС) 2018/1139, след изтичането на преходния период. Специалните мерки следва да позволят на съответните оператори на въздухоплавателни средства да продължат използването на въпросните продукти. Затова е необходимо да се предвиди, че сертификатите за съответните проекти се смятат за издадени от Агенцията или – според случая – от одобрените от нея проектантски организации, считано от деня, следващ края на преходния период. В Регламент (ЕС) 2018/1139 и относимите актове на Комисията се предвиждат такива сертификати, издадени на основание на регистрацията на въпросното въздухоплавателно средство в държава членка, въпреки че държавата на проектиране е трета държава.
                  
               
                     (6)
                  
                  
                     Необходимо е да се разясни, че по отношение на посочените сертификати се прилагат относимите правила, предвидени в Регламент (ЕС) 2018/1139 и относимите актове за изпълнение и делегирани актове, приети по силата на него или на Регламент (ЕО) № 216/2008 на Европейския парламент и на Съвета (5), в частност онези, които се прилагат за сертифицирането на проекти и задължителната информация за поддържането на летателната годност.
                  
               
                     (7)
                  
                  
                     Предвид неотложността, породена от изтичането на преходния период, е уместно да се предвиди изключение от срока от осем седмици, посочен в член 4 от Протокол № 1 относно ролята на националните парламенти в Европейския съюз, приложен към Договора за Европейския съюз, към Договора за функционирането на Европейския съюз и към Договора за създаване на Европейската общност за атомна енергия.
                  
               
                     (8)
                  
                  
                     Доколкото целта на настоящия регламент, а именно, да се поддържа високо и еднакво равнище на авиационна безопасност в Съюза, не може да бъде постигната в достатъчна степен от държавите членки, a с оглед на неговия мащаб и ефекти може да бъде по-добре постигната на равнището на Съюза, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз. В съответствие с принципа на пропорционалност, уреден в същия член, настоящият регламент не надхвърля необходимото за постигане на тази цел.
                  
               
                     (9)
                  
                  
                     Настоящият регламент следва да влезе в сила по спешност и следва да се прилага от деня, следващ края на преходният период, освен ако до тази дата е влязло в сила или временно се прилага споразумение между Европейския съюз и Обединеното кралство, уреждащо въпросите на гражданската авиационна безопасност във връзка със сертификатите за проекти, разглеждани в настоящия регламент,
                  
               ПРИЕХА НАСТОЯЩИЯ РЕГЛАМЕНТ:
         
            Член 1
            Предмет и приложно поле
            
               1.   С настоящия регламент се установяват специални разпоредби за някои сертификати за авиационна безопасност, издадени съгласно регламент (ЕО) № 216/2008 или (ЕС) 2018/1139 на физически и юридически лица с основно място на стопанска дейност в Обединеното кралство, с оглед на края на преходния период.
            
            
               2.   Настоящият регламент се прилага за изброените в приложението сертификати за проекти, които са валидни към деня преди началната дата на прилагане на настоящия регламент и които са издадени от Агенцията на физически и юридически лица с основно място на стопанска дейност в Обединеното кралство или от проектантска организация с основно място на стопанска дейност в Обединеното кралство.
            
            
               3.   Настоящият регламент се прилага само по отношение на въздухоплавателните средства, които са регистрирани в Съюза.
            
         
         
            Член 2
            Определения
            За целите на настоящия регламент се прилагат съответстващите определения от Регламент (ЕС) 2018/1139 и делегираните актове и актовете за изпълнение, приети съгласно посочения регламент и съгласно Регламент (ЕО) № 216/2008.
         
         
            Член 3
            Валидност на сертификатите
            Сертификатите за проекти по член 1, параграф 2 се смятат за издадени, считано от датата по член 5, параграф 2:
            
                        1.
                     
                     
                        от Агенцията – за сертификатите по член 1, параграф 2, които са издадени от Агенцията;
                     
                  
                        2.
                     
                     
                        от одобрена от Агенцията организация – за сертификатите по член 1, параграф 2, които са издадени от одобрена от Агенцията проектантска организация.
                     
                  
         
            Член 4
            Правила и задължения във връзка със сертификатите, уредени в член 3
            
               1.   По отношение на сертификатите, уредени в член 3 от настоящия регламент, се прилагат приложимите за тях правила в съответствие с Регламент (ЕС) 2018/1139 и съответните актове за изпълнение и делегирани актове, приети по силата на посочения регламент или на Регламент (ЕО) № 216/2008, в частност Регламент (ЕС) № 748/2012 на Комисията (6).
            
            
               2.   Агенцията разполага с правомощията, предвидени в Регламент (ЕС) 2018/1139 и в съответните актове за изпълнение и делегирани актове, приети съгласно посочения регламент и съгласно Регламент (ЕО) № 216/2008, по отношение на субектите с основно място на стопанска дейност в трета държава.
            
         
         
            Член 5
            Влизане в сила и прилагане
            
               1.   Настоящият регламент влиза в сила в деня след публикуването му в Официален вестник на Европейския съюз.
            
            
               2.   Настоящият регламент се прилага от деня, следващ деня, в който правото на Съюза спре да се прилага спрямо и в Обединеното кралство съгласно членове 126 и 127 от Споразумението за оттегляне.
            
            
               3.   Настоящият регламент не се прилага, ако до датата по параграф 2 от настоящия член е влязло в сила или, според случая, временно се прилага споразумение между Европейския съюз и Обединеното кралство, уреждащо въпросите на гражданската авиационна безопасност във връзка със сертификатите за проекти по член 1, параграф 2 от настоящия регламент.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 23 декември 2020 година.
            
               
                  За Европейския парламент
               
               
                  Председател
               
               D. M. SASSOLI
            
            
               
                  За Съвета
               
               
                  Председател
               
               M. ROTH
            
         
         
            (1)  Позиция на Европейския парламент от 18 декември 2020 г. (все още непубликувана в Официален вестник) и решение на Съвета от 22 декември 2020 г.
         
            (2)  ОВ L 29, 31.1.2020 г., стр. 7.
         
            (3)  Решение (ЕС) 2020/135 на Съвета от 30 януари 2020 г. за сключване на Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия (ОВ L 29, 31.1.2020 г., стр. 1).
         
            (4)  Регламент (ЕС) 2018/1139 на Европейския парламент и на Съвета от 4 юли 2018 г. относно общи правила в областта на гражданското въздухоплаване и за създаването на Агенция за авиационна безопасност на Европейския съюз и за изменение на регламенти (ЕО) № 2111/2005, (ЕО) № 1008/2008, (ЕС) № 996/2010, (ЕС) № 376/2014 и на директиви 2014/30/ЕС и 2014/53/ЕС на Европейския парламент и на Съвета и за отмяна на регламенти (ЕО) № 552/2004 и (ЕО) № 216/2008 на Европейския парламент и на Съвета и Регламент (ЕИО) № 3922/91 на Съвета (ОВ L 212, 22.8.2018 г., стр. 1).
         
            (5)  Регламент (ЕО) № 216/2008 на Европейския парламент и на Съвета от 20 февруари 2008 г. относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) № 1592/2002 и Директива 2004/36/ЕО (ОВ L 79, 19.3.2008 г., стр. 1).
         
            (6)  Регламент (ЕС) № 748/2012 на Комисията от 3 август 2012 г. за определяне на правила за прилагане на сертифициране за летателна годност и за опазване на околната среда на въздухоплавателни средства и свързани с тях продукти, части и оборудване, както и за сертифициране на проектантски и производствени организации (ОВ L 224, 21.8.2012 г., стр. 1).
      
      
         
            ПРИЛОЖЕНИЕ
            
               СПИСЪК НА СЕРТИФИКАТИТЕ ПО ЧЛЕН 1
            
            
                     
                        1.
                     
                     
                        Регламент (ЕС) № 748/2012 на Комисията (1), приложение I, част 21, раздел А, подчаст Б (Типови сертификати и ограничени типови сертификати)
                     
                  
                     
                        2.
                     
                     
                        Регламент (ЕС) № 748/2012, приложение I, част 21, раздел А, подчаст Г (Промени в типови сертификати и ограничени типови сертификати)
                     
                  
                     
                        3.
                     
                     
                        Регламент (ЕС) № 748/2012, приложение I, част 21, раздел А, подчаст Д (Допълнителни типови сертификати)
                     
                  
                     
                        4.
                     
                     
                        Регламент (ЕС) № 748/2012, приложение I, част 21, раздел А, подчаст М (Ремонти)
                     
                  
                     
                        5.
                     
                     
                        Регламент (ЕС) № 748/2012, приложение I, част 21, раздел А, подчаст О (Разрешения според европейските технически стандарти)
                     
                  
                     
                        6.
                     
                     
                        Регламент (ЕС) № 748/2012, приложение I, част 21, раздел А, подчаст Й (Одобрение за проектантски организации)
                     
                  
               (1)  Регламент (ЕС) № 748/2012 на Комисията от 3 август 2012 г. за определяне на правила за прилагане на сертифициране за летателна годност и за опазване на околната среда на въздухоплавателни средства и свързани с тях продукти, части и оборудване, както и за сертифициране на проектантски и производствени организации (ОВ L 224, 21.8.2012 г., стр. 1).